N á v r h

Zákon

z   ..................,

ktorým sa mení a dopĺňa zákon č. 475/2005 Z. z. o výkone trestu odňatia slobody
a o zmene a doplnení niektorých zákonov

	Národná rada Slovenskej republiky sa uzniesla na tomto zákone:

Čl. I
	
	Zákon č. 475/2005 Z. z. o výkone trestu odňatia slobody a o zmene a doplnení niektorých zákonov sa mení a dopĺňa takto:

1.  V § 7  sa v  poznámke pod čiarou k odkazu 6 citácia „§ 11 písm. a) zákona Národnej rady      Slovenskej  republiky č. 272/1994 Z.z. o ochrane zdravia ľudí“ nahrádza citáciou „zákon        č. 126/2006 Z. z. o verejnom zdravotníctve a o zmene a doplnení niektorých zákonov.“.

2. V § 8 ods. 2 sa za slovom „činnosti“ bodkočiarka nahrádza bodkou a slová „to neplatí u odsúdeného so zvyškom trestu kratším ako šesť mesiacov“ sa vypúšťajú. 

3. V § 18 odsek 6 a ďalej v celom texte zákona sa slová „dekompenzačná cela“ nahrádzajú slovami „kompenzačná miestnosť“ v príslušnom gramatickom tvare.

4. V § 18 odsek 6 znie:
„(6) Kompenzačná miestnosť je špeciálne upravená tak, aby si odsúdený nemohol spôsobiť ujmu na zdraví. Do kompenzačnej miestnosti sa umiestni odsúdený na dobu do odznenia príznakov jeho nekontrolovateľného správania. Kompenzačná miestnosť neslúži na ubytovanie odsúdeného; na vybavenie kompenzačnej miestnosti sa nevzťahujú ustanovenia odsekov 2 až 5. Kompenzačná miestnosť musí spĺňať požiadavky na umelé osvetlenie, tepelno-vlhkostnú mikroklímu a vykurovanie ustanovené osobitným predpisom.“.

5. V § 24 ods. 7 sa v poslednej vete vypúšťajú slová „prijímať a“.

6. V § 25 ods. 1 sa na konci pripája veta, ktorá znie: „Povolenú hmotnosť a rozmery písomných správ v listinnej podobe upravujú poštové podmienky.11a)“.

	Poznámka pod čiarou k odkazu 11a) znie:
„11a)  Poštové  podmienky  k poštovým  službám,  ktoré  podľa  zákona  č.  507/2001  Z.z. o poštových službách 
v znení neskorších predpisov poskytuje Slovenská pošta.“.

7. § 26 odsek 2 sa za slová „iné obdobné látky“ vkladajú slová „cigarety, tabak a iné tabakové výrobky“.

8.  § 27  znie:
	
„§ 27

(1) Odsúdený má právo dvakrát za mesiac v trvaní pätnásť minút, v rozsahu a čase určených ústavným poriadkom, telefonovať blízkym osobám iba prostredníctvom telefónneho automatu umiestneného v ústave.
	(2) Odsúdený môže volať najviac piatim osobám, ktoré uvedie  vo svojej písomnej žiadosti. Zbor je oprávnený hovor kontrolovať prostredníctvom kamery a elektronicky zaznamenávať údaje o priebehu hovoru. Záznam o priebehu hovoru môže obsahovať len údaje o volaných telefónnych číslach, čase a dĺžke hovoru a pretelefonovanej finančnej čiastke. Riaditeľ ústavu môže v odôvodnených prípadoch povoliť odsúdenému telefonovať aj s inou  osobou alebo v inom, ako ústavným poriadkom vyhradenom čase.
	(3) Náklady spojené s použitím telefónu uhrádza odsúdený.“.

9. V § 28 ods. 3 sa pododseky a) až e) nahrádzajú pododsekmi a) a b), ktoré znejú:
„a) pohľadávky spojené s výkonom väzby a výkonom trestu,
b) pohľadávky ostatných oprávnených evidovaných v ústave.“.

10. § 28 sa dopĺňa odsekom 4, ktorý vrátane odkazov a poznámok k nim znie:
„(4) Úložné z čistej pracovnej odmeny podľa § 45 ods. 3 a úložné po rozdelení nemocenských dávok15a) a úrazových dávok15b) podľa § 45 ods. 9 môže odsúdený čerpať za podmienok uvedených v odsekoch 2 a 3 a na účely podľa tohto zákona, len ak jeho úhrn prevyšuje 50 % zo sumy podľa osobitného predpisu.15c)“. 
	
	Poznámky pod čiarou k odkazom 15a), 15b) a 15c) znejú:	
„15a) § 2 ods. 2 zákona č. 462/2003 Z.z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov, § 13 ods. 1 písm. a) zákona             č. 461/2003 Z.z. v znení neskorších predpisov.
15b) § 13 ods. 3 písm. a) zákona č. 461/2003 Z.z. v znení neskorších predpisov.
15c) § 2 písm. a) zákona č. 601/2003 Z.z. o životnom minime a o zmene a doplnení niektorých zákonov.“.

11. Nadpis pod § 29 znie:
„§ 29
Rozdelenie dôchodku a niektorých dávok sociálneho poistenia.“.

12. V poznámke pod čiarou  k odkazu 17 sa citácia „§ 278 Občianskeho súdneho poriadku v znení zákona č. 451/2002 Z.z., § 1 ods. 1 písm. a) nariadenia vlády Slovenskej republiky č. 89/1997 Z.z. o rozsahu zrážok zo mzdy povinného pri nútenom výkone rozhodnutia“ nahrádza citáciou:
„17) § 1 ods. 1 nariadenia vlády  Slovenskej  republiky č. 268/2006 Z.z. o rozsahu zrážok zo mzdy povinného pri výkone rozhodnutia.“.
. 
13. V § 29 ods. 6  sa číslica odkazu k poznámke pod čiarou „17“ nahrádza číslicou „18“.

      14. V § 29 sa za odsek 7 vkladajú odseky 8 až 11, ktoré znejú:
„(8) Ak orgán sociálneho poistenia zašle odsúdenému zvyšok dôchodku podľa odseku 4, ústav dôchodok rozdelí na vreckové z dôchodku vo výške 12 % a zostatok, ktorým je úložné z dôchodku. Suma vreckového z dôchodku sa zaokrúhľuje tak, že halierové sumy do 50 halierov vrátane sa zaokrúhľujú smerom nadol a halierové sumy nad 50 halierov smerom nahor.
(9) Ak odsúdenému vo výkone trestu vznikne nárok na dôchodok podľa odseku 1 v priebehu kalendárneho mesiaca, orgán sociálneho poistenia podľa odseku 7 ústavu poukáže z dôchodku pomernú časť sumy na náhradu trov výkonu trestu podľa odseku 2. Pomernou časťou sumy je jedna tridsatina sumy podľa odseku 2 za jeden kalendárny deň; pri zaokrúhľovaní sa postupuje podľa odseku 8.
(10) Ak orgán sociálneho poistenia podľa odseku 7 prizná odsúdenému dôchodok podľa odseku 1 so spätnou platnosťou a odsúdený má za toto obdobie na základe výkonu rozhodnutia podľa odseku 2 povinnosť nahradiť trovy výkonu trestu, postupuje sa primerane podľa odsekov 4 až 6, 8 a 9.
(11) Preplatok trov náhrady výkonu trestu z dôchodku podľa odseku 2 ústav odošle do piatich pracovných dní po rozúčtovaní pracovnej odmeny po prepustení príjemcovi dôchodku; pri zaokrúhľovaní sumy sa postupuje primerane podľa odseku 8.“.

              Doterajší odsek 8 sa označuje ako odsek 12.

15. V § 30 ods. 1 sa číslica 19 nad slovom „predpisu“ nahrádza číslicou 15c a poznámka pod čiarou č. 19 sa vypúšťa.
	
16. V poznámke pod čiarou k odkazu č. 20 sa citácia „zákon Národnej rady  Slovenskej  republiky č. 272/1994 Z. z. o ochrane  zdravia  ľudí“ nahrádza citáciou „zákon  č. 126/2006 Z.z. o verejnom zdravotníctve, zákon č. 577/2004 Z.z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov.“.

17. V § 31 odsek 4 znie:
	„(4) Lekár informuje riaditeľa ústavu o vážnom ochorení alebo zranení odsúdeného, ktoré ohrozuje jeho život alebo zdravie; riaditeľ ústavu ďalej postupuje podľa osobitného predpisu.21)“.

18. V § 35 ods. 2 sa slová „knižnice v ústave“ nahrádzajú slovami „väzenskej knižnice“.

19. V § 39 písmeno g) sa dopĺňa o slová, ktoré znejú: „..., oznamovať vznik úrazu v súlade so zákonom o bezpečnosti a ochrane zdravia pri práci“ a na konci § 39 sa bodka nahrádza čiarkou a dopĺňa sa písmenom l), ktoré znie: „l) nosiť preukaz odsúdeného,“.

20. Za § 40 sa vkladá § 40a, ktorý vrátane nadpisu znie:

„40a
Preukaz odsúdeného

	Preukaz odsúdeného je určený na identifikáciu odsúdeného, reguláciu pohybu a uplatnenie niektorých práv odsúdeného; najmä telefonovania a nákupu  potravín a vecí osobnej potreby. Preukaz obsahuje fotografiu, meno, priezvisko, základné číslo a čiarový kód odsúdeného.“.

21. § 42 sa dopĺňa odsekom 3, ktorý znie:
„(3) Právnická alebo fyzická osoba, v priestoroch  ktorej pracujú odsúdení, plní povinnosti na zabezpečenie bezpečnosti a ochrany zdravia pri práci v súlade s osobitnými predpismi a zmluvou s ústavom.“.

22. § 43 ods.3 vrátane odkazu 27a) a poznámky pod čiarou k nemu znie:
„(3) Odsúdený nesmie vykonávať práce, pri ktorých by prišiel do styku s výbušninami, zbraňami a návykovými látkami. S inými nebezpečnými látkami27a) môže odsúdený pracovať iba vo výnimočnom prípade pod dohľadom príslušníka zboru alebo zamestnanca zboru“. 

Poznámka pod čiarou k odkazu 27a) znie:
„27a) zákon č. 163/2001 Z.z. o chemických látkach a chemických prípravkoch“

23. V § 45 sa za odsek 1 vkladajú odseky 2 až 9, ktoré vrátane poznámok 28, 28a a 28b pod čiarou znejú:
 „(2) Z hrubej pracovnej odmeny odsúdeného vykonáva a odvádza zbor zrážky podľa osobitných predpisov; 28) zostatok je čistá pracovná odmena, z ktorej sa vykonávajú zrážky, ak zostatok je vyšší ako 5 % zo sumy podľa osobitného predpisu 15c) vo výške a v poradí na úhradu
a)	výživného na osoby, voči ktorým má odsúdený vyživovaciu povinnosť vrátane príspevku na úhradu nákladov pri starostlivosti o dieťa v ústavnej alebo ochrannej výchove v rozsahu 30 % z čistej pracovnej odmeny odsúdeného, najviac však v úhrne 12 % zo sumy podľa osobitného predpisu, 15c) pričom táto suma sa zaokrúhľuje tak, že halierové sumy do 50 halierov vrátane sa zaokrúhľujú smerom nadol a halierové sumy nad 50 halierov smerom nahor; zrážka sa rozdelí rovnakým dielom na výživné každého oprávneného, 
b)	trov výkonu trestu u odsúdeného (tzv. „udržiavacie trovy“)
       1. bez vyživovacej povinnosti v rozsahu 55 % z čistej pracovnej odmeny zo sumy 
           neprevyšujúcej sumu podľa osobitného predpisu, 15c) a zo sumy prevyšujúcej sumu  
           podľa osobitného predpisu, 15c) v rozsahu 20 % z čistej pracovnej odmeny alebo
                   2. s vyživovacou povinnosťou v rozsahu 45 % z čistej pracovnej odmeny zo sumy  
                       neprevyšujúcej sumu podľa osobitného predpisu, 15c) a zo sumy prevyšujúcej sumu 
                       podľa osobitného predpisu, 15c) v rozsahu 10 % z čistej pracovnej odmeny;
 c)	pohľadávok na základe rozhodnutia riaditeľa ústavu voči odsúdenému
        1. bez vyživovacej povinnosti v rozsahu 10 % z čistej pracovnej odmeny alebo
        2. s vyživovacou povinnosťou v rozsahu 3 % z čistej pracovnej odmeny,
 d) pohľadávok ostatných oprávnených vedených voči odsúdenému
        1. bez vyživovacej povinnosti v rozsahu 18 % z čistej pracovnej odmeny alebo
        2. s vyživovacou povinnosťou v rozsahu 5 % z čistej pracovnej odmeny.
	
(3) Po vykonaní zrážok podľa odseku 2 sa zostatok čistej pracovnej odmeny rozdelí na
             a) úložné, ktoré slúži odsúdenému na vykonávanie potrebných finančných operácií po 
                 prepustení z výkonu trestu v ďalšom občianskom živote, v rozsahu
                      1.  5 % z čistej pracovnej odmeny zo sumy neprevyšujúcej sumu podľa osobitného 
                            predpisu, 15c) 
                      2.  40 % z čistej pracovnej odmeny zo sumy prevyšujúcej sumu podľa osobitného 
                        predpisu, 15c) 
            b)   vreckové, ktoré slúži na uspokojovanie osobných potrieb odsúdeného počas výkonu 
                 trestu v rozsahu 12 %.
	
(4) Ak výška čistej pracovnej odmeny je nižšia ako 5 % zo sumy podľa osobitného predpisu, 15c) ďalšie zrážky sa nevykonávajú a jej zostatok sa použije podľa odseku 2 písm. b).
	(5) Pre poradie zrážok na úhradu pohľadávok podľa odseku 2 písm. b) a c) je rozhodujúci deň, kedy bolo ústavu doručené rozhodnutie riaditeľa ústavu, nariadenie výkonu rozhodnutia súdom alebo exekučný príkaz. Ak má niekoľko pohľadávok uvedených v odseku 2 písm. c) a d) rovnaké poradie a ak zrážka nestačí na ich úplné uspokojenie, uspokoja sa pomerne. Poradie, ktoré mala pohľadávka u predchádzajúceho platiteľa mzdy, zostáva v ústave nezmenené.
(6) Ak osoba, voči ktorej bol nariadený výkon rozhodnutia zrážkami zo mzdy, nastúpi do výkonu trestu, postupuje sa podľa osobitného predpisu;28a) pritom za mzdu povinného sa považuje pracovná odmena, ak z nej možno uspokojiť pohľadávku.
(7) Ak bol odsúdený premiestnený do iného ústavu, tento ústav preberá výkon rozhodnutia zrážkami z jeho čistej pracovnej odmeny; zmena ústavu nemá vplyv na poradie vymáhaných pohľadávok.
(8) Premiestnenie odsúdeného do iného ústavu sa nepovažuje za zmenu platiteľa mzdy.28b)
(9) Ustanovenia odsekov 2 až 8 sa primerane vzťahujú aj na nemocenské dávky 15a) alebo úrazové dávky15b) odsúdeného.“.
            
           	Doterajší odsek 5 sa označuje ako odsek 10.  
	
Poznámky pod čiarou k odkazom 28, 28a a 29b znejú:
„28) Napríklad zákon č. 595/2003 Z.z. o dani z príjmov v znení neskorších predpisov, zákon č. 461/2003 Z.z. v znení neskorších predpisov, zákon č. 580/2004 Z.z. o zdravotnom poistení a o zmene a doplnení zákona     č. 95/2002 Z.z. o poisťovníctve a o zmene a doplnení niektorých zákonov v znení neskorších predpisov, zákon č. 43/2004 Z.z. v znení neskorších predpisov.
28a) § 293 až 295 Občianskeho súdneho poriadku v znení neskorších predpisov.
28b) Napríklad § 293 až 296 Občianskeho súdneho poriadku v znení neskorších predpisov.“.

24. V § 50 ods. 3 sa vypúšťa písmeno d). 
	
Doterajšie písmená e) a f) sa označujú ako písmená d) a e).

25. V § 52 ods. 1 a 2 znejú:
„(1) Odsúdený je disciplinárne zodpovedný za disciplinárne previnenie.
  	(2) Disciplinárnym previnením je zavinené nesplnenie alebo porušenie povinnosti alebo zákazu podľa tohto zákona, predpisov na jeho vykonanie alebo ústavného poriadku odsúdeným. Disciplinárnym previnením je aj konanie, ktoré má znaky priestupku podľa osobitných predpisov 33). 

26. V § 52 ods. 3 sa vypúšťajú písmená b) a d).

27. V § 52 ods. 3 sa doterajšie písmeno c) označí ako písmeno b), písmená e) až i) sa označujú ako písmená c) až g).

28. § 52 odsek 4 znie:
 „(4) Za konanie, ktoré má znaky priestupku, ktorého sa dopustil počas výkonu trestu, možno odsúdenému uložiť sankciu podľa tohto odseku v rozsahu a za podmienok ustanovených osobitnými predpismi33), ktoré sú:
a) pokarhanie,
b) pokutu vo výške ustanovenej osobitnými predpismi, 33)
c) zákaz činnosti na čas ustanovený osobitnými predpismi,33)
d) prepadnutie veci.

29. V § 53 sa vypúšťa odsek 3 a 5.

	Doterajší odsek 4 sa označuje ako odsek 3 a odseky 6 a 7 sa označujú ako odseky 5 a 6.

30. V § 53 odsek 4 druhá veta znie: „Ak pred uložením disciplinárneho trestu zákazu telefonického volania bola odsúdenému udelená disciplinárna odmena podľa § 50 ods. 3 písm. c), táto sa zrealizuje až po vykonaní uloženého disciplinárneho trestu.“.
 
31. V § 56 ods. 2 sa slová „spáchal disciplinárne previnenie alebo priestupok“ nahrádzajú slovami „sa dopustil konania podľa § 52 ods. 2 zákona“.

32. V § 56 ods. 3 sa na konci pripája táto veta: „O zhabaní veci rozhoduje riaditeľ ústavu.“.

33. § 56 sa dopĺňa o odsek 4, ktorý znie:
	„(4) Proti rozhodnutiu o zhabaní veci má odsúdený a osoba, ktorej sa rozhodnutie o zhabaní veci priamo týka, právo do troch dní odo dňa oznámenia tohto rozhodnutia podať sťažnosť, ktorá má odkladný účinok.“.

34. V nadpise pod Tretím oddielom sa vypúšťa čiarka a slovo „priestupkoch“.

35. § 58 vrátane nadpisu znie:

„Konanie o disciplinárnych previneniach 
§ 58

	(1) Právo ukladať disciplinárny trest má v rozsahu ustanovenej disciplinárnej právomoci vedúci oddelenia výkonu trestu a pedagóg.
(2)  O   uložení   disciplinárneho   trestu    treba   rozhodnúť   čo   najskôr   po   zistení
disciplinárneho previnenia a jeho objasnení.
	(3) O disciplinárnom  previnení  odsúdeného  sa  pred  uložením disciplinárneho trestu spíše záznam na predpísanom tlačive. Zo záznamu musia byť zrejmé údaje o  disciplinárnom previnení, najmä označenie miesta, času, spôsobu jeho spáchania, okolnosti, za ktorých bolo disciplinárne previnenie spáchané. Záznam o uložení disciplinárneho trestu sa po jeho vykonaní založí do osobného spisu odsúdeného. Uloženie disciplinárneho trestu, jeho druh, dôvod  a dátum uloženia sa zaznamená do osobnej karty odsúdeného.
	(4) Pred uložením disciplinárneho trestu musia byť objasnené okolnosti spáchania disciplinárneho previnenia a preukázaná vina odsúdeného. Odsúdenému sa pred uložením disciplinárneho trestu musí umožniť, aby sa k veci vyjadril.
	(5) Vyjadrenie odsúdeného sa uvedie na predpísanom tlačive a predloží sa mu na podpis. Ak odsúdený vyjadrenie odmietne podpísať, príslušník zboru, v prítomnosti tretej osoby, uvedie túto skutočnosť  na predpísanom tlačive, pripojí dátum, svoj podpis, meno prítomnej osoby a jej podpis. 
	(6) Pri rozhodovaní o uložení disciplinárneho trestu sa prihliada najmä na povahu a závažnosť disciplinárneho previnenia, spôsob jeho spáchania, následky a okolnosti, za ktorých bol spáchaný, mieru zavinenia, pohnútky a  doterajší postoj odsúdeného k plneniu povinností.
	(7) Disciplinárny trest možno o odsúdenému uložiť do 30 dní odo dňa, keď sa o disciplinárnom previnení dozvedel ktorýkoľvek príslušník zboru alebo zamestnanec zboru v ústave, najneskôr však do jedného roka odo dňa jeho spáchania. Ustanovenie tohto paragrafu sa nepoužije na konanie o ukladaní sankcie za konanie, ktoré má znaky priestupku; vtedy sa postupuje podľa osobitného predpisu17).
	(8) Za disciplinárne previnenie možno o odsúdenému uložiť len jeden disciplinárny trest; to neplatí, ak sa ukladá disciplinárny trest prepadnutia veci.
	(9) Ak nie je disciplinárne previnenie závažné alebo odsúdený sa takéhoto konania dopustil prvýkrát, možno previnenie riešiť aj pohovorom bez uloženia disciplinárneho trestu; o pohovore príslušník zboru urobí záznam v osobnej karte odsúdeného a na predpísanom tlačive.“.
	
36. V § 59 ods. 1 znie:
	„(1) Ak konanie, ktoré má znaky priestupku, spáchané počas výkonu trestu bolo predmetom prešetrovania iného orgánu, lehota na uloženie sankcie začína plynúť dňom, keď sa ktorýkoľvek z príslušníkov zboru s disciplinárnou právomocou dozvedel o výsledku vyšetrovania.“.

37. Za § 59 sa vkladajú nové § 59a až 59 f, ktoré znejú:

§ 59a

	V konaní o disciplinárnom previnení je dôkazným prostriedkom všetko, čo môže prispieť k objasneniu skutku, najmä vlastné zistenia príslušníkov zboru, výpovede odsúdených a iných osôb, veci listiny a ohliadka. Dôkazy musia byť označené konkrétne a to takým spôsobom, aby ich bolo možno preveriť. Ak je dôkazným prostriedkom výpoveď svedka, uvedie sa stručný obsah výpovede s jeho vlastnoručným podpisom. Ak je to potrebné na objasnenie skutku, príslušník zboru je oprávnený zaistiť vec alebo listinu na nevyhnutne potrebnú dobu. Priznanie odsúdeného nezbavuje príslušníkov zboru povinnosti preskúmať a dostupnými prostriedkami preveriť všetky okolnosti skutku. 

§59b
Rozhodnutie

	(1) Uloženie disciplinárneho trestu sa vykoná rozhodnutím na predpísanom tlačive. Rozhodnutie sa oznámi vyhlásením rozhodnutia odsúdenému vtedy, ak sa odsúdený vzdá nároku na doručenie písomného vyhotovenia rozhodnutia.
	(2) Odsúdený potvrdí vyhlásenie alebo doručenie rozhodnutia podpisom; ak odmietne, použije sa  postup podľa § 58 ods. 5.
	(3) Rozhodnutie obsahuje náležitosti podľa osobitného predpisu36a).

	Poznámka pod čiarou k odkazu 36a znie:
„36a) Zákon č. 71/1967 Zb. o správnom konaní v znení neskorších predpisov.

§ 59c
Opravný prostriedok

	(1) Opravným prostriedkom proti rozhodnutiu o uložení disciplinárneho trestu je sťažnosť.
	(2) Odsúdený má právo do troch dní odo dňa oznámenia rozhodnutia o uložení disciplinárneho trestu podať proti nemu sťažnosť. Odkladný účinok má len sťažnosť proti disciplinárnemu trestu prepadnutia veci a v prípade, ak tak ustanovuje osobitný predpis 36b).
	(3) Proti rozhodnutiu o uložení disciplinárneho trestu prepadnutia veci za disciplinárne previnenie a rozhodnutiu o zhabaní veci môže podať sťažnosť odsúdený a osoba, ktorej sa rozhodnutie o zhabaní veci priamo týka. 
	(4) O sťažnosti rozhodne do piatich pracovných dní od jej podania bezprostredne nadriadený tomu, kto sťažnosťou napadnuté rozhodnutie vydal.

Poznámka pod čiarou k odkazu za slovným spojením „osobitný predpis“ znie:
„36b) Napríklad § 70  Trestného poriadku“.

§ 59d

	Sťažnosť proti uloženiu disciplinárneho trestu podľa § 59c možno podať písomne alebo ústne príslušníkovi zboru, ktorý disciplinárny trest uložil alebo jeho nadriadenému. Ak bola sťažnosť podaná písomne, vyznačí sa na nej dátum jej prevzatia príslušníkom zboru. O sťažnosti podanej ústne sa urobí záznam na predpísanom tlačive, v ktorom sa uvedú dôvody sťažnosti a dátum podania. 

§ 59e

	(1) Ak je sťažnosť proti rozhodnutiu o uložení disciplinárneho trestu podaná v stanovenej lehote, príslušník zboru, ktorý je oprávnený rozhodnúť o sťažnosti proti rozhodnutiu o uložení disciplinárneho trestu je povinný preskúmať, či sa disciplinárne previnenie stalo, či ho spáchal odsúdený, či skutok je disciplinárnym previnením ako aj ďalšie významné okolnosti. Súčasne preskúma, či nebola prekročená disciplinárna právomoc príslušníka zboru, ktorý disciplinárny trest uložil.
	(2) Príslušník zboru, ktorý je oprávnený rozhodnúť o sťažnosti proti rozhodnutiu o uložení disciplinárneho trestu
a)	zamietne sťažnosť, ak bola podaná oneskorene,
b)	zamietne sťažnosť, ak je spáchanie disciplinárneho previnenia odsúdeným a jeho  zavinenie preukázané a  uložený  disciplinárny trest je úmerný závažnosti spáchaného disciplinárneho previnenia,
c)	zmení disciplinárny  trest, ak  je  spáchanie  disciplinárneho  previnenia odsúdeným a jeho zavinenie preukázané, ale uložený disciplinárny trest nie je úmerný závažnosti  spáchaného disciplinárneho previnenia, 
d)	zruší rozhodnutie o uložení disciplinárneho trestu, ak neboli dostatočne objasnené všetky skutočnosti, ktoré sú pre uloženie disciplinárneho trestu významné, alebo ak  sú  doterajšie  dôkazy pre rozhodnutie nedostatočné a vráti vec na opätovné disciplinárne konanie   príslušníkovi zboru, ktorý disciplinárny trest uložil. Proti novému rozhodnutiu o uložení disciplinárneho trestu má odsúdený právo podať sťažnosť.
e)	zruší rozhodnutie o uložení disciplinárneho trestu, ak nie je preukázané, že sa odsúdený disciplinárneho previnenia dopustil.
	(3) Rozhodnutie o sťažnosti proti rozhodnutiu o uložení disciplinárneho trestu príslušník zboru písomne odôvodní na predpísanom tlačive.

§ 59f

	Pri zmene alebo zrušení rozhodnutia o uložení disciplinárneho trestu podľa §  59e ods. 2 písm. c) a d)  sa pôvodne uložený disciplinárny trest, ak už bol z časti vykonaný, započíta do novouloženého disciplinárneho trestu. Ak započítanie nie je možné, prihliadne sa na túto skutočnosť pri stanovení druhu a výmery novoukladaného disciplinárneho trestu.“.

38. V § 60 ods. 1 sa vypúšťa 3. veta 

39. § 60 sa dopĺňa o odsek 4, ktorý znie:
„(4) O odpustení disciplinárneho trestu alebo o upustení od výkonu zvyšku disciplinárneho trestu rozhoduje príslušník zboru, ktorý o jeho uložení rozhodol, alebo príslušník zboru s vyššou disciplinárnou právomocou; záznam o upustení alebo odpustení sa vykoná do osobnej karty odsúdeného.“. 

40. V § 61 odsek 1 znie:
„(1) Disciplinárny trest sa zahladí, ak odsúdený po dobu jedného roka od vykonania rozhodnutia o disciplinárnom treste nebol disciplinárne potrestaný.“. 

41. V § 75 ods. 6 sa na konci bodka nahrádza čiarkou a pripájajú sa slová „ak o to odsúdený požiada.“.

42.  § 82 sa vypúšťa. 

43. V § 91 ods. 2 sa v poznámke pod čiarou číslica 19 nahrádza číslicou 15c.

44. V § 92 sa za odsek 1 vkladá odsek 2, ktorý znie:
„(2) Ak odsúdenému, ktorý nemá peňažné prostriedky, bola poskytnutá zdravotná starostlivosť a z rozpočtu ústavu mu nebol poskytnutý nenávratný peňažný príspevok podľa   § 31 ods. 2, je povinný nahradiť ju na základe rozhodnutia riaditeľa ústavu.“.
          
Doterajší odsek 2 sa označuje ako odsek 3.

45. § 93 znie:

„§ 93

(1) Ústav, ústav na výkon trestu odňatia slobody a generálne riaditeľstvo môže trvale upustiť od vymáhania zavinených a zvýšených trov spojených s výkonom trestu
a)	odsúdenému, ktorý bol právoplatným odsudzujúcim rozsudkom uznaný vinným a vyhostený alebo vydaný do cudziny, ak je zrejmé, že vymáhanie zavinených a zvýšených trov výkonu trestu by bolo neúčelné a nehospodárne,
b)	ak je zrejmé, že suma, ktorá by sa vymohla, nepostačí ani na pokrytie nákladov spojených s ich vymáhaním,
c)	ak vymáhanie zavinených  a  zvýšených  trov  výkonu  trestu  je  spojené  s nadmernými ťažkosťami, pričom je zrejmé, že ďalšie vymáhanie nebude viesť ani k čiastočnému uspokojeniu pohľadávky, 
d)	ak  je zrejmé, že  majetok obvineného nepostačí ani na čiastočné uspokojenie pohľadávky,
e)	ak sa najmenej v období troch rokov idúcich za sebou až doteraz bezvýsledne vedie výkon rozhodnutia,
f)	ak nemohlo dôjsť k uspokojeniu pohľadávky ani vymáhaním od dedičov odsúdeného.
(2) Ústav, ústav na výkon trestu odňatia slobody a generálne riaditeľstvo trvale upustí od vymáhania zavinených a zvýšených trov spojených s výkonom trestu, ak pohľadávka spojená so zavinenými a zvýšenými trovami výkonu trestu sa premlčala a obvinený vzniesol námietku premlčania.
(3) Na trvalé upustenie od vymáhania pohľadávky vyššej ako desaťnásobok minimálnej mzdy sa vyžaduje súhlas ministerstva.
(4) Rozhodnutie o trvalom upustení od vymáhania pohľadávky spojenej so zavinenými a zvýšenými trovami výkonu trestu musí obsahovať najmä právny dôvod vzniku pohľadávky, výšku pohľadávky a dôvody upustenia od vymáhania pohľadávky. Na vydanie rozhodnutia o trvalom upustení od vymáhania pohľadávky sa nevzťahujú všeobecné predpisy o správnom konaní; toto rozhodnutie nie je možné preskúmať súdom. Odsúdený sa o trvalom upustení od vymáhania pohľadávky neupovedomuje.
(5) Pri trvalom upustení od vymáhania pohľadávok za náhradu škody na majetku štátu v správe ústavu sa postupuje obdobne.
(6) Ak odsúdený zomrel, pri vymáhaní trov spojených s výkonom trestu, zvýšených trov výkonu trestu a sumy určenej na náhradu škody na majetku štátu v správe ústavu, sa postupuje podľa Občianskeho zákonníka.60)
(7) Právo vymáhať pohľadávky na základe rozhodnutí o zavinených a zvýšených trovách výkonu trestu a sume určenej na náhradu škody na majetku štátu v správe ústavu sa premlčí po troch rokoch po uplynutí lehoty určenej  pre splnenie uloženej povinnosti. 
(8) Zavinené trovy výkonu trestu, zvýšené trovy výkonu trestu a sumy určené na náhradu škody na majetku štátu v správe ústavu môže riaditeľ ústavu na písomnú žiadosť odsúdeného odpustiť, ak to vyžaduje záujem na resocializácii odsúdeného alebo jej dovŕšení.
(9) Rozhodnutie o odpustení pohľadávky spojenej so zavinenými a zvýšenými trovami výkonu trestu a náhradou škody na majetku štátu v správe ústavu musí obsahovať najmä právny dôvod vzniku pohľadávky, výšku pohľadávky a dôvody odpustenia tejto pohľadávky. Na vydanie rozhodnutia o odpustení pohľadávky sa nevzťahujú všeobecné predpisy o správnom konaní; toto rozhodnutie nie je možné preskúmať súdom.“.

46. § 98 odsek 1 znie:
		„(1) Kde sa v tomto zákone hovorí o ústave, rozumie sa tým aj nemocnica.“.

Doterajšie odseky 1 až 5 sa označujú ako odseky 2 až 6.

47. V § 98 odsek 3 znie:
 	„(3) Príbuzenský  vzťah  je blízka osoba povinná preukázať výpisom z matriky, sobášnym listom, rodným listom alebo iným dokladom. Ak odsúdený žil pred nástupom do výkonu trestu ako druh a družka, predloží druh alebo družka potvrdenie o prihlásení k  pobytu alebo zdieľaní spoločnej domácnosti s odsúdeným pred nástupom do výkonu trestu64)“. 

48. V § 99 odsek 2 znie:
	„(2) Hromadné informačné prostriedky65a) môžu spracovávať osobné údaje o odsúdenom len za podmienok ustanovených osobitným predpisom65b)  a spôsobom, ktorý nenarúša účel výkonu trestu, ústavný poriadok alebo účel zaobchádzania.“.

	Poznámky pod čiarou k odkazom 65a) a 65b) znejú:
„65a) § 3 ods. 2 zákona č. 81/1966 Zb.
65b) Napríklad  zákon  č.  428/2002 Z. z.  o  ochrane  osobných  údajov  v znení  neskorších  predpisov, zákon č. 
        576/2004 Z. z. “.

49. V § 99 ods. 3 sa za slová „psychologickému vyšetreniu“ vkladá bodka a vypúšťajú sa slová „v stredisku psychodiagnostickej a konzultačnej činnosti“.

50. V § 100 ods. 1 sa vypúšťa písmeno a).
     	
	Doterajšie písmená b) až d) sa označujú ako písmená a) až c).	

51. V § 100 ods. 4 sa vypúšťajú slová „zrážkami zo mzdy alebo prikázaním pohľadávky“.

52. V § 100 odsek 5 znie:	
„(5) Právo vymáhať pohľadávky uvedené v odseku 1 sa premlčí za desať rokov odo dňa vykonateľnosti rozhodnutia.“.

53. V § 102 ods. 1 písmená l) až u) znejú:
„l) nosení preukazu odsúdeného,
m) určení výšky a náhrade škody na majetku štátu v správe ústavu,
n) určení zrážok na úhradu zavinených trov výkonu trestu odsúdených,
o) určení zrážok na úhradu zvýšených trov výkonu trestu u odsúdených,
p) určení zrážok na úhradu trov výkonu trestu odsúdených,
q) zrážkach z čistej pracovnej odmeny, nemocenských dávok a úrazových dávok,
r) postupe ústavu s čistou pracovnou odmenou, nemocenskými dávkami a úrazovými dávkami odsúdeného v prípadoch, ak tieto nepodliehajú zrážkam,
s) použití vreckového a úložného,
t) zrážkach a rozdeľovaní dôchodkov odsúdených.“.

Čl. II

	Tento zákon nadobúda účinnosť 1. januára  2008.